തെക്കേത്തുകവലയില് മാവേലി സ്റ്റോര് ആരംഭിക്കണമെന്ന് പൊന്കുന്നം: മുപ്പതിനായിരത്തില്പരം ജനങ്ങള് താമസിക്കുന്ന ചിറക്കടവ് പഞ്ചായത്തില് തെക്കേത്തുകവലയില് മാവേലി സ്റ്റോര് ആരംഭിക്കണമെന്നാവശ്യപ്പെട്ട് പഞ്ചായത്ത് ഭരണ സമിതി മന്ത്രി ജി.ആര്. അനിലിന് നിവേദനം നല്കി. വളരെ വിസ്തൃതമായ പഞ്ചായത്തില് ഒരു സപ്ലൈകോ വിപണന കേന്ദ്രം മാത്രമാണുള്ളത്. ഇതാകട്ടെ പീപ്പിള്സ് ബസാര് പദവിയിലേയ്ക്ക് ഉയര്ത്തിയതോടെ പൊന്കുന്നം ബസ് സ്റ്റാന്ഡിന് സമീപത്തുനിന്ന് പഞ്ചായത്തിന്റെ അതിര്ത്തി പ്രദേശത്തേക്ക്് മാറിയിരിക്കുകയാണ്. ഇതു മൂലം ജനങ്ങള് കൂടുതല് യാത്ര ചെയ്ത് വേണം വിപണന കേന്ദ്രത്തില് എത്തിച്ചേരാന്. എന്നാല്, തെക്കേത്തുകവലയില് മറ്റൊരു വിപണന കേന്ദ്രം ആരംഭിച്ചാല് പ്രശ്നത്തിന് പരിഹാരമാകും. തെക്കേത്തു കവലയില് മാവേലി സ്റ്റോര് ആരംഭിക്കുന്നതിനായി ഭക്ഷ്യ പൊതുവിതരണ മന്ത്രിക്ക് നിവേദനം നല്കാന് ചിറക്കടവ് പഞ്ചായത്ത് ഭരണ സമിതി പ്രമേയം പാസാക്കിയിരുന്നു. പ്രസിഡന്റ് സി.ആര്. ശ്രീകുമാര് മന്ത്രി ജി.ആര്. അനിലിന് നിവേദനം സമര്പ്പിച്ചു. പി. പ്രജിത്ത്, പി.എസ്. സിനീഷ് എന്നിവര് പങ്കെടുത്തു.